S-416/2016

Mál þetta, sem dómtekið var 1. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 1. síðasta mánaðar, á hendur H-kk-þgf T-kk-þgf P-kk-þgf, kt. 000000-0000, Hjallabraut 37 í Hafnarfirði, „fyrir umferðarlagabrot, með því að hafa föstudaginn 15. júlí 2016 ekið bifreiðinni [...] sviptur ökurétti um Langarima í Reykjavík, við Flétturima“ og að hafa þannig brotið gegn 1. mgr. 48. gr., sbr. 1. mgr. 100. gr. umferðarlaga nr. 50/1987, með áorðnum breytingum.

Samkvæmt ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt framlögðu sakavottorði hefur ákærða frá árinu 1993 í allnokkrum tilvikum verið gerð refsing fyrir þjófnaði, fíkniefnalagabrot, áfengislagabrot og brot gegn ákvæðum umferðarlaga. Þar af er þess hér getið að hann var með dómum 30. desember 2004 og 27. febrúar 2007 dæmdur til refsingar og sviptur ökurétti, fyrir að aka sviptur ökurétti og undir áhrifum áfengis. Með dómi 13. febrúar 2008 var hann dæmdur í þrjátíu daga fangelsi og til greiðslu sektar, fyrir hraðakstur og akstur sviptur ökurétti. Ákærða var veitt heimild til ökuréttar á ný 5. júlí 2012 og fékk hann ökuskírteini útgefið 4. september sama ár. Með sátt hjá lögreglustjóra 24. september 2013 samþykkti hann greiðslu 130.000 króna sektar og fjögurra mánaða sviptingu ökuréttar, fyrir að aka sviptur ökurétti og undir áhrifum ávana- og fíkniefna 29. júní 2013. Samkvæmt gögnum sem lögð hafa verið fram nú við meðferð þessa máls og eftir skýringum sækjanda, var ákærði hins vegar ekki sviptur ökurétti er hann ók 29. júní 2013, þar sem hann hafði þá fengið ökuskírteini útgefið að nýju 4. september 2012 og ekki verið sviptur ökurétti í millitíðinni. Með sátt hjá lögreglustjóra 17. mars 2014, samþykkti ákærði svo greiðslu 200.000 króna sektar og 24 mánaða sviptingu ökuréttar, fyrir að aka sviptur ökurétti og undir áhrifum ávana- og fíkniefna. Loks var hann með dómi 22. október 2014 dæmdur í sextíu daga fangelsi og sviptur ökurétti ævilangt, fyrir að aka bifreið í tvígang sviptur ökurétti og þar af í annað skiptið undir áhrifum ávana- og fíkniefna.

Að framangreindu virtu, sbr. 5. tl. 1. mgr. 70. gr. almennra hegningarlaga nr. 19/1940, þykir refsing ákærða nú samkvæmt 1. mgr. 100. gr. laga nr. 50/1987, hæfilega ákveðin fangelsi í þrjátíu daga. Ekki eru efni til að skilorðsbinda þá refsingu.

Engan sakarkostnað leiddi af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, H-kk-nf T-kk-nf P-kk-nf, sæti fangelsi í þrjátíu daga.

H-kk-nf Þ-kk-nf